बैजू बावरा फिल्म का हर एक गीत किसी ना किसी शास्त्रीय राग पर आधारित है. नौशाद साहब के बारे में यही कहा जाता है की भारतीय शास्त्रीय संगीत को सरल तरीके से उन्होने आम जनता तक पहुँचाया है, जिसे हर आम आदमी गुनगुना सकता है. बैजू बावरा, नौशाद साहब के संगीत सफ़र का एक महत्वपूर्ण पडाव था. विजय भट्ट और शंकर भट्ट ने प्रकाश पिक्चर्स के 'बॅनर' तले इस फिल्म का निर्माण किया था. इस फिल्म का हर एक गीत 'मास्टरपीस' है, और हर एक गीत इस 'ओल्ड इस गोल्ड' शृंखला में शामिल होने की काबलियत रखता है. तो लीजिए सुनिए लता मंगेशकर की आवाज़, शक़ील बदायूँनी के बोल और नौशाद का दिव्य संगीत फिल्म बैजू बावरा से.